**Državljanska in domovinska kultura in etika, 8. razred, 2. teden** (23. 3. – 27. 3. 2020)

1. **šolska ura: GLOBALIZACIJA**

Učenci (vsaj 8. a) imate to snov že prepisano v zvezek, zato samo sledite navodilom. Tisti, ki ste manjkali ali prepisovali bolj počasi, pa imate zapis za v zvezek na naslednji strani.

**Obravnava učne snovi:**

V **učbeniku** na **str. 50** preberite zgornji odstavek o fantu z imenom Peter. Razmislite, kaj pomenita besedi »**globalno**« in »**globalizacija**«. Kje v vaših življenjih se odraža?

* Razmislite o pozitivnih in negativnih plateh **kulturne globalizacije**. V pomoč si preberite besedilo v **učbeniku** na **str. 51**.
* Razmisli o pozitivnih in negativnih plateh **informacijske globalizacije**. V pomoč si preberite besedilo v **učbeniku** na **str. 52**.
* Kaj pa je to **gospodarska globalizacija**? Razmislite tudi o njenih o pozitivnih in negativnih plateh. V pomoč si preberite besedilo v **učbeniku** na **str. 53-56. Še preden si ogledate sliko »kavbojk«** na **str. 54**, ki prikazujejo porazdelitev stroškov pri njihovi izdelavi, skušajte **sami označiti deleže**. **Delovni list** s kavbojkami najdete na zadnji strani tega dokumenta – natisnite ga ali prerišite v zvezek ter ga **pobarvajte, kakor se vam zdi najbolj prav**. Nato poglejte, kako so ti stroški porazdeljeni v resnici (**učbenik, str. 54**). Vas je kaj presenetilo?
* Razvoj tehnologije ter globalizacija na splošno so nam prinesli marsikatero olajšavo. Ta razvoj se je odvil zelo nenadno in na Zemlji povzročil velike spremembe. Npr. šele dobrih 200 let poznamo industrijo. Način življenja se je začel naglo spreminjati v 19. stoletju, še bolj intenzivno pa v 20. in 21. stoletju. Kar težko si je predstavljati, kako hiter je bil razvoj v zadnjih 100-letih. Slovenci smo npr. železnico dobili šele v sredini 19. stoletja, torej pred dobrimi 150-leti. V Ljubljano je prvi avto pripeljal leta 1898. Decembra 1963 pa je na Brniku pristalo prvo potniško letalo. Tudi nekatere električne naprave, ki so nam danes samoumevne, so začeli ljudje množično uporabljati šele v 50. in 60. letih 20. stoletja: npr. hladilnik, bojler, pralni stroj, radio, televizor … Seveda so se vse te naprave v zadnjih 50. letih izredno spremenile in razvile. Ves ta razvoj je povzročil tudi proces globalizacije. Vprašanje pa je, če pozitivne novosti odtehtajo vse negativne: npr. vse večje onesnaževanje, ki se kaže po vsem planetu, revščina, brezposelnost nekaterih slojev ljudi ….
* Marsikateri problem se je iz lokalnega spremeni v nacionalnega, ta pa v globalnega. Npr. onesnaževanje je dandanes velik globalni problem, saj smo s svojim neodgovornim ravnanjem ranili celotno Zemljo. Jasno je, da napredka ne moremo kar zaustaviti, zato je nujno poiskati drugačne rešitve. Najbolj pomembno pa je, da ne ogrožamo življenja prihodnjih generacij.
  + **Razmislite**, kakšna je razlika med **lokalnim**, **nacionalnim** in **globalnim problemom**. Pomagajte si z besedilom, ki ste ga morali zapisati v zvezek.
* **Utrdite in preverite svoje znanje** s pomočjo spletnih vsebin:
  + **Posnetek** z razlago besede globalizacija na <https://www.youtube.com/watch?v=SJrnLP_pCZo>.
  + V **spletnem učbeniku** založbe Rokus-Klett na <https://folio.rokus-klett.si/?credit=DKE8UC&pages=70-71> preberite vsebino o globalizaciji (**str.** **70-72**).

**Ne pozabite izdelovati vaših projektov – poslovni načrt za vaše podjetje in PP predstavitev! Prosim, da mi vaše poslovne načrte (v Word datoteki) in Power Point predstavitve oddate po elektronski pošti do ponedeljka, 30. 3. 2020. Če ima kdo kakršne koli težave ali vprašanja, naj me prosim pred tem kontaktira. Tudi vaša poročila mi lahko pošljete prej, da jih še malo pogledam, vam morda kaj svetujem, da jih boste lahko popravili ali dopolnili. V ponedeljek pa pričakujem vsa poročila – na tak način bom tudi videla, kdo misli na šolo in kdo ne. ☺ Ostanite zdravi!**

1. šolska ura: zapis v zvezek (za tiste, ki ste morda manjkali v šoli ali niste prepisali vsega)

**SVETOVNA SKUPNOST** (velik naslov celega sklopa)

**GLOBALIZACIJA**

**Globalno** – kar zajema ves naš planet.

**Globalizacija** je prenos izdelkov, idej, informacij ter poslovanje velikih podjetij po vsem svetu, ne glede na razdalje in državne meje.

1. **Kulturna globalizacija**: širjenje kulture in informacij po vsem planetu.

**+**

Druge kulture so bolj na dosegu, spoznavamo nove stvari, ne da bi zato morali odpotovati kam daleč. Razširjamo si obzorje, razbijamo predsodke.

**-**

Izginjanje kultur, izenačevanje kultur, pozabljanje na lastno kulturo ...

1. **Informacijska globalizacija**

**+**

Hitra dostopnost različnih informacij, lažje in hitrejše sporazumevanje, lažje izraziš svoje mnenje.

**-**

Vsi podatki niso točni, slabe razlage dogodkov, prikrivanje identitete, lažje širjenje sovražnosti, zasvojenost z elektronskimi napravami, nesposobnost komuniciranja »v živo« ...

1. **Gospodarska globalizacija:** Sodobna podjetja nenehno raziskujejo, kje na svetu se da kakšno stvar **najugodneje kupiti** in **prodati**. Iščejo dežele, kjer je **dovolj surovin** in so **poceni** ter kjer so ljudje pripravljeni delati za **čim manj plačila**.

**+**

Nova delovna mesta v revnejših državah, dostopnost izdelkov, konkurenca vzpodbuja boljšo kvaliteto izdelkov ...

**-**

Izkoriščanje revežev, bogatenje le nekaterih ...

Marsikateri problem se je tudi zaradi globalizacije iz lokalnega spremenil v nacionalnega, ta pa v globalnega.

**Lokalni problem**: nanaša se na en kraj (težave z odlagališčem odpadkov, zaprtje tovarne je povzročilo veliko brezposelnost v kraju …).

**Nacionalni problem**: nanaša se na celotno državo oz. narod (slaba gospodarska rast v državi, veliki problemi z onesnaževanjem z izpušnimi plini …)

**Globalni problem**: nanaša se na vso Zemljo, ves svet (revščina, ozonska luknja, topla greda …).

**Delovni list** – prerišite v zvezek in ustrezno pobarvajte! Ni treba, da je rezultat enak kot v učbeniku. Gre za vaše predstave.

**ZASLUŽEK PRI IZDELAVI KAVBOJK**

V kavbojkah označite deleže zaslužka spodnjih kategorij. Prostore pobarvajte z ustrezno barvo, vanje pa napišite kategorijo in odstotek.

**Plače delavcev**

**Materialni stroški**

**Stroški prevoza**

**Blagovna znamka podjetja** (dizajn, organizacija proizvodnje in prevozov ...)

**Trgovina na drobno** (kjer se kavbojke prodajajo: plače prodajalcev, oglaševanje ...)